Държавата изкупува малки частни гори, в СЦДП вече се приемат документи от собственици
[bookmark: _GoBack]От понеделник, 18 юли, в Северноцентралното държавно предприятие започна прием на документи за купуване на малки горски имоти. Процедурата е регламентирана със заповед на МЗХ и утвърдените от министъра правила. Те са публикувани на сайта на министерството и в електронната страница на СЦДП. 
Собствениците на гори с неголяма площ, които желаят да ги предложат за закупуване, могат да подадат заявление до Севеднорецнтралното предприятие, стопанисващо държавните гори в областите Габрово, В. Търново, Русе, Силистра и Разград. Документите се приемат и в съответното териториално поделение, в чийто обхват се намира поземленият имот. Заявлението е по образец и може да бъде намерено на адрес www.scdp.bg/welcome. Крайният срок за подаване на документи е 20.09.2016 г. 
Регламентът предвижда да бъдат изкупувани само поземлени имоти в горски територии, които са собственост на физически лица, максималната им площ е до 5 хектара и не са били предмет на договор за замяна. Всеки собственик ще може да предложи цена за имота си, след което ще се проведе предварително класиране. При него с предимство ще се ползват малките частни горски имоти – до 2 хектара, както и тези от тях, които са в съседство с държавна гора. На втория етап от класирането ще бъдат избрани икономически най-изгодните ценови предложения. Изборът ще бъде направен на базата на съпоставка с възложената от предприятието независима оценка за съответните имоти. Бюджетът, предвиден от всички горски предприятия в страната за тази дейност, е близо 700 000 лв.
Документите за участие се подават лично, чрез упълномощено лице или по пощата в деловодството на СЦДП – Габрово, или на административния адрес на съответното териториално поделение, в чийто обхват на дейност попада имотът.
Целта на тази мярка е комасиране на териториите и оптимизация при стопанисването и грижата за държавните гори, съгласно лесовъдската наука.

